Vrou kritiek ná val van balkonFoto: Verskaf deur Netcare 911. ’n Vrou in haar dertigs is Donderdagmiddag ernstig beseer toe sy van ’n woonstelbalkon in Umhlanga Rocks in KwaZulu-Natal afgeval het. Nick Dollman, woordvoerder van Netcare 911, het gesê sy het etlike meters ver geval en in ŉ toe-area in ŉ ander woonstel se erf beland. “Paramedici moes ŉ leer van die Netcare-reddingspan gebruik om oor hoë mure te klim om by die beseerde te kon uitkom,” het Dollman gesê. Die vrou het volgens Dollman nie reageer op behandeling nie en was in ŉ kritieke toestand. “Sy het talle ernstige beserings opgedoen. Ons het haar aan ŉ asemhalingsmasjien gekoppel voordat sy na ŉ hospitaal gehaas is vir noodbehandeling,” het Dollman gesê. Die polisie ondersoek die voorval.